রোকেয়ার চিত্রকর্ম নানাবিধ উপকরণের সংমিশ্রণে উজ্জ্বল রঙের পটভূমিতে দৃশ্যমানতার একটি বিমূর্ত সমীকরণ সৃষ্টির মাধ্যমে কল্পনা ও কল্পনাযোগ্য সবকিছুকে আবিষ্কার করে। এটি যেমন প্রগাঢ়, চিত্তাকর্ষক, তেমনি অনুভূতির আন্ত:বুনটের নানা স্তরকেও অনায়াসে ধারণ করে। এই দৃশ্যমানতা দর্শকের মনে একটি চমক-জাগানিয়া আবহের সৃষ্টি করে। কল্পনাজগতের ধাঁধার জট যেন খুলে যেতে থাকে। এই আকর্ষণ-প্রবণতার গুণে রোকেয়ার চিত্রকর্মের সঙ্গে দর্শক যেন একাত্ম হয়ে পড়েন সহজেই। তাঁর কিছু চিত্রকর্ম আমাদের যেন প্রবল জোয়ারের পর তীরের মাটিতে ঢেউয়ের পড়ে থাকা দাগের কাছে টেনে নিয়ে যায়। এই জোয়ারভাটা, মাটিতে তার ছাপ রেখে যাওয়ার বিষয়টি হয়তো শিল্পীর স্মৃতিজাত। কেননা, তাঁর জন্ম বন্দর এবং সমুদ্রসৈকতের শহর চট্টগ্রামে। যে-কোনো শিল্পকর্মই তার স্রষ্টার ব্যক্তিসত্তাকে ধারণ করে। এই চিত্রকর্মগুলোও রোকেয়ার একান্ত আপন প্রাণোচ্ছল স্বভাবের খুব কাছাকাছি বলেই প্রতিভাত হয়।